《甲午孟夏祝公辅道过山中遂偕如上饶赴孟史君》
宋代·黎廷瑞

南山有田不归种，大瓠濩落无所用。
遂令沉沉走长江，万里艰危忆君共。
尝疑公佩延平剑，引得九渊龙子閧。
雁汊渡头鏖北风，真是脱身人鮓瓮。
当时意气杯溟渤，笑杀篙师穷欲恸。
千金之子不垂堂，默坐沉思还自痛。
归来结屋万山中，手植桃花欲成洞。
敲门者谁吾故人，色笔荧荧如彩凤。
连宵剧谈山月落，一浣胸中尘土空。
忻然共驾赴幽期，满路薰风入吟讽。
万村孤馆明且洁，浴罢桃笙玉壶冻。
神君谒帝愁昼热，夜半骑{左马右京}不施鞚。
偷決银河灌火轮，玄化阴机神簸弄。
小溪如线不自容，更奈乱流趋者众。
划尔掀波似转雷，居然入室如流汞。
须臾便恐化桑田，咫尺还忧没茅栋。
绝怜榻上闹蛙黾，安得天边明螮蝀。
午楼欹枕听涛声，唤醒六年淮海梦。
青山淡淡坐神驰，白鹭悠悠空目送。
明朝水退得新晴，两鸟故应天所纵。
乃知处险自有道，一静可以该百动。
横石断桥沙迳曲，苍藤翠木烟霏重。
小车穿壁我徐行，瘦蹇涉流君自控。
狂游满眼惊俗辈，疲役回头惭仆从。
倩谁写作山行图，持似衡湖作清供。

作者简介：黎廷瑞（1250年～1308年），字祥仲，鄱阳（今江西波阳）人。度宗成淳七年（1271）赐同进士出身，时年二十二。授肇庆府司法参车，需次未上。宋亡，幽居山中十年，与吴存、徐瑞等遥。元世祖至元二十三年（1286），摄本郡教事。凡五年。退后不出，更号俟庵。武宗至大元年卒。有《芳洲集》三卷，收入清史简编《鄱阳五家集》中。事见本集卷首小传。